A BIZOTTSÁG 1086/2008/EK RENDELETE
(2008. november 5.)
a 2371/2002/EK tanácsi rendelet III. fejezetében meghatározott közösségi flottapolitika végrehajtási szabályainak megállapításáról szóló 1438/2003/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 12. cikke (1) bekezdésére,
mivel:
(1)
A 2371/2002/EK rendelet 12. cikke úgy rendelkezik, hogy a Bizottság minden egyes tagállam esetében bruttó űrtartalomban és kilowattban kifejezve meghatározza az adott tagállam lobogója alatt hajózó közösségi halászhajók teljes halászati kapacitására vonatkozó referenciaszinteket. E referenciaszinteket a 2371/2002/EK tanácsi rendelet III. fejezetében meghatározott közösségi flottapolitika végrehajtási szabályainak megállapításáról szóló, 2003. augusztus 12-i 1438/2003/EK bizottsági rendelet (2) állapította meg.
(2)
Az 1438/2003/EK rendelet 1. cikke szerint a rendelet a közösségi halászhajók halászati kapacitására alkalmazandó, a kizárólag az akvakultúra területén használatos, valamint a Franciaország, Portugália és Spanyolország legkülső régióiban nyilvántartásba vett hajókéra nem.
(3)
Az 1438/2003/EK rendelet I mellékletének 1. lábjegyzete szerint a referenciaszintek felülvizsgálhatók az olyan hajók figyelembevétele érdekében, amelyek 2002. december 31-én léteztek, de vagy nem vonatkozott rájuk a TOP IV, vagy a mellékletben szereplő táblázat készültekor még nem vették őket nyilvántartásba.
(4)
Hollandia 2006. szeptember 26-án tájékoztatta a Bizottságot, hogy több olyan hajója, amelyeket a referenciaszintek megállapításakor figyelembe vettek, kizárólag az akvakultúra területén használatos, ezért arra kérte a Bizottságot, hogy a Hollandia lobogója alatt közlekedő közösségi halászhajók teljes halászati kapacitására vonatkozó referenciaszinteket 15 540 BT-val, illetve 39 258 kW-tal csökkentse.
(5)
Az ír flottára vonatkozó jelenlegi referenciaszinteknél a főként a kvótákkal nem szabályozott fajok halászatát végző kis hajók egy részét nem vették figyelembe. E hajók kapacitását figyelembe vették a TOP IV célkitűzéseknél, azonban nyilvántartásba vételük a referenciaszintek megállapításakor még nem zárult le. 2008. április 4-én Írország eljuttatta a Bizottsághoz halászhajói végleges listáját és kérte a Bizottságot, hogy az ír flottára vonatkozó referenciaszinteket annak megfelelően módosítsa. Ezenkívül számításba kell venni a nyilvántartásban korábban nem szereplő, kagylóra halászó kotróhajók halászati kapacitását is. Ezért az Írországra vonatkozó referenciaszinteket 1 719 BT-val, illetve 14 608 kW-tal meg kell emelni.
(6)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
1. cikk
Az 1438/2003/EK bizottsági rendelet I. mellékletének a helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 5-én.